Therizinosauria - Wikipedia
(Aangestuur vanaf Terisinosouriër)
’n Kunstenaarsvoorstelling van Nothronychus mckinleyi.
Therizinosauria (of Segnosauria) was teropode-dinosourusse. Fossiele is in rotsformasies uit die Vroeë tot Laat Kryt-periode gevind in Mongolië, China en westelike Noord-Amerika. Hulle het verskeie eienskappe van die voorpote, skedel en pelvis gemeen gehad.
Tydperk: Vroeë – Laat Kryt 130–65.5 m. jaar gelede
’n Gerekonstrueerde skelet van Nothronychus mckinleyi.
Die naam is afgelei van die Griekse therizo, "skeur" of "afsny", en sauros, "akkedis". Die ouer naam Segnosauria is afgelei van die Latynse segnis, "stadig", en die Griekse sauros.
Terisinosouriërs het baie kenmerkende, dikwels verwarrende eienskappe. Hul lang nekke, breë torso's en agterpote met vier tone wat gebruik word om te loop, laat hulle baie soos prosouropodes lyk. Hul unieke heupbene, wat agtertoe wys en gedeeltelik vergroeid is, het paleontoloë aanvanklik laat dink aan die "voëlheup"-Ornithischia. Van hulle het enorme kloue voor wat tot ’n meter lank kon wees. Hulle was hoofsaaklik plantvreters wat hul lang kloue gebruik het om blare en takke te skeur.
Uit velafdrukke word afgelei hulle was bedek met donsagtige vere, sowel as ander, langer vere wat moontlik vir vertoon gebruik is. Terisinosouriërs het baie gewissel in grootte, van die klein Beipiaosaurus van 2,2 m tot die reusagtige Therizinosaurus van sowat 10–12 m.
↑ * Burch, S. (2006). "The range of motion of the glenohumeral joint of the therizinosaur Neimongosaurus yangi (Dinosauria: Theropoda)." Chicago Biological Investigator, 3(2): 20. (Abstract).
↑ Xu X., Zheng X.-t. and You, H.-l. (2009). "A new feather type in a nonavian theropod and the early evolution of feathers." Proceedings of the National Academy of Sciences (Philadelphia), . doi:10.1073/pnas.0810055106
Ontsluit van "https://af.wikipedia.org/w/index.php?title=Therizinosauria&oldid=1814167"
Last edited on 13 September 2018, at 08:16